Реакции след американския обстрел в Сирия
Денонощие след американския обстрел на сирийската правителствена авиобаза Шайрат, Вашингтон не е представил доказателства за наличието там на химически оръжия, изтъкна руското министерство на отбраната. Остатъци от химикалите се запазват с години и могат да бъдат открити от професионални експерти, подчерта говорителят Игор Конашенков. Руската дипломация припомни, че с ликвидацията на сирийския химически арсенал се е занимавала цялата международна общност, включително Съединените щати. Коментарът е по повод снощните обвинения на Вашингтон пред Съвета за сигурност, че Русия не е изпълнила задълженията си, заради некомпетентност или защото е била подведена от сирийския режим. Американските ракетни удари бяха последвани от протести на пацифисти и противници на Тръмп в Ню Йорк и Чикаго под лозунги "Без бомби" и "Долу ръцете от Сирия" Сънсера Тейлър - демонстрант: Тук съм, защото Доналд Тръмп и американското правителство нямат право да бомбардират народа на Сирия. Ударите не са хуманитарна помощ.За американски крайно-десни, които подкрепят Тръмп химическото нападение в Сирия е измама. В Интернет се активизираха членове на националистически организации, които обвиниха "дълбоката държава" или американското задкулисие във властта, че иска да разпали Трета световна война. Според други мнения от същия спектър, химическата атака цели да принуди Тръмп да се присъедини към традиционните консерватори.Много обсъждана за изкушените в политиката стана и снимка на набързо създадената ситуационна стая на президента Тръмп, който обикновено прекарва почивните дни в курорта Мар а Лаго във Флорида. Там присъстващите са били информирани по видеовръзка за резултатите от въздушния удар в Сирия. Последваха куп коментари кои са на фотоса и в какъв ред са седнали около Тръмп. Появи се и аналогия с кадър на екипа на Обама, който наблюдава операцията по ликвидиране на Осама бин Ладен в Пакистан.